Dubstep
Dubstep – elektroninės šokių muzikos žanras, kilęs iš Londono, UK garage stiliaus. Žanro pavadinimą sugalvojo kompanija „Ammunition Promotions“. Muzikiniu atžvilgiu dubstep išsiskiria niūria nuotaika, praretėjusiu ritmu, pagrindinis akcentas yra bosas. Kamerinėje aplinkoje dubstep pradėjo plisti 2005 m. pabaigoje – 2006 m. pradžioje, o netrukus ir internete, kur intensyviai kūrėsi dubstep internetiniai forumai. Per muzikos atsisiuntimus bei tinklaraščius, kaip antai gutterbreakz, dubstep prigijo ir platesnėse masėse. Taip pat šį žanrą palaikė avangardinis muzikos žurnalas „The Wire“ bei publikacijos muzikos svetainėje „Pitchfork Media“. Susidomėjimas šiuo žanru dar labiau išaugo po to, kai BBC Radio 1 diskžokėja Marija Ana Hobs (Mary Anne Hobbs) pradėjo populiarinti jį, 2006 m. sausį paleidusi radijo laidą, kuri vadinosi „Dubstep Warz“ (liet. Dubstep karai).